**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί** **Στατιστικών των Συναλλαγών Αγαθών μεταξύ Κρατών Μελών (Τροποποιητικός) Νόμος του 2021»**

Παρόντες:

Χριστιάνα Ερωτοκρίτου, πρόεδρος Χρίστος Χριστοφίδης

Χρύσης Παντελίδης Σωτήρης Ιωάννου

Χάρης Γεωργιάδης Ηλίας Μυριάνθους

Ονούφριος Κουλλά Αλέκος Τρυφωνίδης

Σάβια Ορφανίδου **Μη μέλη της επιτροπής:**

Άριστος Δαμιανού Σταύρος Παπαδούρης

Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν την 31η Ιανουαρίου και στις 7 Φεβρουαρίου 2022. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, της Στατιστικής Υπηρεσίας του ίδιου υπουργείου και της Νομικής Υπηρεσίας της Δημοκρατίας.

Σημειώνεται ότι στο πλαίσιο της συζήτησης του νομοσχεδίου παρευρέθηκε επίσης το μέλος της επιτροπής κ. Αντρέας Καυκαλιάς.

Σκοπός του νόμου που προτείνεται είναι η τροποποίηση του περί Στατιστικών των Συναλλαγών Αγαθών μεταξύ Κρατών Μελών Νόμου, ώστε να μην επιβληθούν οποιεσδήποτε επιβαρύνσεις στις περιπτώσεις φορολογούμενων οι οποίοι δεν κατέστη δυνατό να ανταποκριθούν εγκαίρως στις υποχρεώσεις τους για υποβολή δηλώσεων INTRASTAT κατά τους μήνες Μάρτιο, Απρίλιο και Μάιο του έτους 2020, λόγω αντικειμενικών δυσκολιών που αντιμετώπισαν συνεπεία της πανδημίας COVID-19.

Σύμφωνα με την εκπρόσωπο του Υπουργείου Οικονομικών, με βάση την ισχύουσα νομοθεσία, υποκείμενα στον φόρο πρόσωπα έχουν υποχρέωση να υποβάλλουν, υπό ορισμένες προϋποθέσεις, δηλώσεις INTRASTAT για αφίξεις και αποστολές αγαθών στην/από την Κύπρο εντός καθορισθείσας προθεσμίας και, σε περίπτωση μη συμμόρφωσης με την εν λόγω υποχρέωση, επιβάλλεται χρηματική επιβάρυνση ύψους €15 για κάθε μη υποβληθείσα δήλωση.

Σύμφωνα με την ίδια εκπρόσωπο, λόγω των κρατουσών συνθηκών κατά την περίοδο Μαρτίου-Μαΐου του έτους 2020 ορισμένα υποκείμενα στον φόρο πρόσωπα δεν υπέβαλαν εγκαίρως τις δηλώσεις INTRASTAT, η προθεσμία των οποίων έληγε την 31η Μαρτίου, στις 30 Απριλίου και την 31η Μαΐου 2020. Συναφώς, η προώθηση των προτεινόμενων ρυθμίσεων κρίνεται αναγκαία, καθότι αποτελεί μέτρο ελάφρυνσης των οικονομικών φορέων που είχαν επηρεαστεί από τις συνθήκες έκτακτης ανάγκης που προκάλεσε η πανδημία COVID-19.

Περαιτέρω, η ίδια κυβερνητική αρμόδιος δήλωσε ότι το κόστος των προτεινόμενων ρυθμίσεων ανέρχεται περίπου στις €12.000, ενώ δεν επηρεάζεται με οποιοδήποτε τρόπο η παραγωγή στατιστικών ενδοκοινοτικού εμπορίου αγαθών.

Ο εκπρόσωπος της Στατιστικής Υπηρεσίας συμφώνησε με τους σκοπούς και τις επιδιώξεις του νομοσχεδίου.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Η πρόεδρος της επιτροπής και το μέλος της βουλευτές της κοινοβουλευτικής ομάδας του Δημοκρατικού Κόμματος, τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της βουλευτής του Εθνικού Λαϊκού Μετώπου, καθώς και το μέλος της βουλευτής της Δημοκρατικής Παράταξης επιφυλάχθηκαν να τοποθετηθούν κατά τη συζήτηση του θέματος στην ολομέλεια του σώματος.

2. Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού και το μέλος της βουλευτής του Κινήματος Σοσιαλδημοκρατών ΕΔΕΚ τάχθηκαν υπέρ της ψήφισης του νομοσχεδίου σε νόμο.

Στη βάση των πιο πάνω τοποθετήσεων η Κοινοβουλευτική Επιτροπή Οικονομικών και Προϋπολογισμού υποβάλλει την παρούσα έκθεσή της για σκοπούς λήψης τελικής απόφασης επί του νομοσχεδίου κατά τη συζήτησή του στην ολομέλεια του σώματος.

15 Φεβρουαρίου 2022

ΣΧΚ/ΝΧ/MΓ

Aρ. Φακ.: 23.01.062.117-2021